За време Топличког устанка четници су извршили диверзију на прузи. Пред зору 4. марта 1917. године четнички одреди нападају Ниш где доспевају до Црвеног Крста, а наредног дана стижу пред Крушевац. Устаници минирају пругу код Ђуниса и руше непријатељску композицију, а исте ноћи руше пругу код Доњег Адровца када започиње напад на Зајечар. Устаници су очајнички покушавали да прошире слободну територију и прекину комуникацију непријатеља са Солунским фронтом који им је био један од главних циљева. Устанак је ипак брзо угушен уз велике репресалије окупаторских снага. Нешто раније, 1903. године, немачки концесионари су отпочели изградњу од Конија у Малој Азији, где је завршавала до тада изграђена траса, до Багдада на Блиском Истоку. Нова планирана траса била је дуга 1.600 km и требало је да повеже Берлин и Багдад. Током рата, Аустроугарска је послала 1000 заробљених Срба турским властима, као робље које ће правити деонице пруге багдадске железнице. Више од хиљаду српских заробљеника радило је на пробијању тунела на багдадској прузи кроз масив планине Таурус, који је повезивао Бозанти и Алепо, у којима су постојали логори за заробљенике. Поред Срба, заробљеници Тауруса су били и други савезнички војници. Пруга је завршена након 37 година изградње, а радови су трајали са прекидима од 1903. до 1940. године. (Изградња пруге на Таурусу) Годину дана након завршетка изградње Транссибирске железнице, 1917. године један део Српске добровољачке дивизије која се налазила на фронту према Одеси због избијања Октобарске револуције транспортована је овом пругом до Владивостока и Кине одакле је савезничким бродовима пребачена на Солунски фронт.Након повлачења окупаторских снага из Србије 1918. године порушен је на прузи велики број мостова и вијадукта чиме је прекинут саобраћај.